Erhvervsstyrelsen har lagt ansvaret for store problemer ved Eurovision 2014 hos Wonderful Copenhagen.

Wonderful Copenhagens daværende bestyrelse kan drages til ansvar for de store budgetoverskridelser og økonomiske problemer ved Eurovision i 2014, der blev afholdt i København.

Det fremgår af en såkaldt agterskrivelse fra Erhvervsstyrelsen. En agterskrivelse er ikke en endelig afgørelse, men en oplysning om, hvad afgørelsen sandsynligvis vil blive, hvis ikke afgørende, ny information kommer frem.

- Efter styrelsens vurdering medfører dispositionerne nævnt et ansvarsgrundlag for de daværende bestyrelsesmedlemmer, som stemte for de respektive beslutninger.

- Desuden kan fondens daværende direktør have et ansvar, da direktøren har forberedt indstillinger til bestyrelsen og deltaget i bestyrelsens møder, skriver Erhvervsstyrelsen i sin afgørelse.

Kan komme op på 46 millioner kroner

De ansvarspådragende dispositioner omhandler, at Wonderful Copenhagens bestyrelse, efter Eurovision var overstået, øgede finansieringen til det selskab, der stod for afholdelsen, med 16,7 millioner kroner og efterfølgende dækkede et underskud i selskabet på 58 millioner kroner.

Der blev også foretaget kritisable valg før afholdelsen, men de er blevet tilgivet, da de var nødvendige for at leve op til Wonderful Copenhagens, der er en erhvervsdrivende fond, opgave med at gennemføre Eurovision.

Det samlede tab, som Erhvervsstyrelsen vurderer den gamle bestyrelse og ledelse kan blive holdt ansvarlig for, er på 46 millioner kroner.

- Der er ikke med denne agterskrivelse taget stilling til den nærmere opgørelse af de individuelle erstatningskrav for ledelsesmedlemmerne, herunder muligheden for konkret at nedsætte erstatningen.

- Styrelsen vil tage stilling hertil i den endelige afgørelse, skriver Erhvervsstyrelsen.

I starten af 2015 trak hovedparten af bestyrelsen i Wonderful Copenhagen sig oven på skandalen, men de kan altså ifølge Erhvervsstyrelsen holdes til ansvar for problemerne.